यहीं सबसे बड़ा सवाल खड़ा होता हैः भारत के टीकाकरण से वंचित बच्चों की किस्मत का सवाल है, जिनमें पांच लाख बच्चे हर साल ऐसी बीमारियों से मर जाते हैं, जिन्हें टीके से रोका जा सकता था. विजयराघवन कहते हैं, ''अपने बच्चों की रक्षा करने के लिए हमें अभी लंबी दूरी तय करनी होगी. भारत में आठ बीमारियों के खिलाफ टीकाकरण किया जाता है जबकि अमेरिका में 16 बीमारियों के लिए ऐसा प्रावधान है." भारत को अपने बच्चों की जान बचाने के लिए चार गुने से ज्यादा खर्च टीकाकरण पर करना होगा. एक अंतरराष्ट्रीय दानदाता के तौर पर गेट्स इस जरूरत को पूरा करने को तैयार हैं. दिल्ली स्थित पब्लिक हेल्थ फाउंडेशन ऑफ इंडिया के प्रेसिडेंट डॉ. के. श्रीनाथ रेड्डी कहते हैं, ''बिना किसी साक्ष्य के साजिश की बातें करना टीकाकरण कार्यक्रम को बड़ा नुक्सान पहुंचा सकता है."